Document ID: 32003D0199

32003D0199
L 076/21
SLUŽBENI LIST EUROPSKE UNIJE
18.03.2003.
ODLUKA VIJEĆA
od 18. ožujka 2003.
o neuvrštenju aldikarba u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu aktivnu tvar
(2003/199/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno treći i četvrti podstavak njezinog članka 8. stavka 2.,
uzimajući u obzir Uredbu Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (2), a posebno njezin članak 7. stavak 3.A točku (b),
Uzimajući u obzir prijedlog Komisije,
budući da:
(1)
Članak 8. stavak 2. Direktive 91/414/EEZ predviđa da Komisija ostvari program rada za ispitivanje aktivnih tvari koje se koriste u sredstvima za zaštitu bilja, a koja su već bila na tržištu 25. srpnja 1993. Detaljna pravila za provedbu ovog programa utvrđena su Uredbom (EEZ) br. 3600/92.
(2)
Uredbom Komisije (EZ) br. 933/94 od 27. travnja 1994. o utvrđivanju aktivnih tvari u sredstvima za zaštitu bilja i imenovanju država članica izvjestiteljica za provedbu Uredbe Komisije (EEZ) br. 3600/92 (3), su utvrđene aktivne tvari koje je potrebno procijeniti u okviru Uredbe (EEZ) br. 3600/92, određena je država članica koja će djelovati kao izvjestiteljica u vezi s procjenama svake od tvari te identificirani proizvođači svake od aktivnih tvari koji su na vrijeme podnijeli prijavu.
(3)
Aldikarb je jedna od 89 aktivnih tvari utvrđenih Uredbom (EZ) br. 933/94.
(4)
U skladu s člankom 7. stavkom 1. točkom (c) Uredbe (EEZ) br. 3600/92, Ujedinjena Kraljevina koja je imenovana državom članicom izvjestiteljicom, 30. travnja 1996. dostavila je Komisiji izvješće o svojoj procjeni informacija dostavljenih od podnositelja prijave u skladu s člankom 6. stavkom 1. te Uredbe.
(5)
Po primitku izvješća od države članice izvjestiteljice Komisija se savjetovala sa stručnjacima iz država članica kao i s glavnim podnositeljem prijave Rhône-Poulenc (sada Bayer CropScience), kao što je predviđeno člankom 7. stavkom 3. Uredbe (EEZ) br. 3600/92.
(6)
Izvješće o procjeni koje je izradila Ujedinjena Kraljevina revidirale su države članice i Komisija u okviru Stalnoga odbora za hranidbeni lanac i zdravlje životinja. Pokazalo se da dostavljeni podaci nisu dostatni da bi se utvrdilo da li sredstva za zaštitu bilja koja sadrže dotične aktivne tvari, pod predloženim uvjetima primjene, općenito zadovoljavaju zahtjeve utvrđene u članku 5. stavku 1. točki (a) i (b) Direktive 91/414/EEZ. Tehnička dokumentacija i podaci o reviziji dostavljeni su i Znanstvenom odboru za bilje (SCP). Od Odbora se tražilo da dâ primjedbe u pogledu procjene ekotoksikološkog rizika, uključujući i rizik za male ptice. Odbor je istaknuo da procjena rizika izloženosti malih ptica granulama u kritičnoj mjeri ovisi o pretpostavci da se više od 99 % granula integrira u tlo. Iako se to može postići u idealnim uvjetima, Odbor je vjerovao da tako visok stupanj integracije nije moguće trajno postići u uvjetima uobičajene primjene u poljoprivredi, te je stoga savjetovao ponovnu procjenu. Što se tiče drugih ne-ciljanih organizama, na temelju dostupnih podataka Odbor nije u mogućnosti procijeniti treba li primjenu aldikarba nastaviti dok se ne prikupe, dostave i procjene dodatni podaci. Stoga je Komisija pozvala podnositelja prijave da najkasnije do 31. prosinca 2001. dopuni svoju tehničku dokumentaciju za ograničeni broj reprezentativnih primjena. Po primitku dodatnih podataka, revizija je okončana 18. listopada 2002. revizijskim izvješćem Komisije za aldikarb, u skladu s člankom 7. stavkom (6) Uredbe (EEZ) br. 3600/92.
(7)
Procjene učinjene na temelju dostavljenih informacija nisu pokazale da se može očekivati da sredstva za zaštitu bilja koja sadrže aldikarb u predloženim uvjetima uporabe općenito udovolje zahtjevima iz članka 5. stavka 1. točaka (a) i (b) Direktive 91/414/EEZ, posebno s obzirom na njegov učinak na neciljane organizme. Ovu odluku je primjereno donijeti imajući u vidu velik rizik aldikarba u njegovoj sadašnjoj zrnatoj formulaciji posebno za male ptice. Podaci koje je podnositelj prijave dostavio za predložene reprezentativne primjene ukazuju na to da će granule nakon tretiranja ostati na površini tla. Kod malih ptica nije moguće isključiti mogućnost smrtonosnog unošenja granula. Podnositelj prijave izradio je vjerojatnu procjenu rizika, a vrednovanje te procjene izvršila je država članica izvjestiteljica koja je zaključila da se ne očekuju učinci na populacije na nacionalnoj razini iako može doći do određenog lokalnog učinka. Treba uzeti u obzir da dogovoreni kriteriji za tumačenje takve procjene rizika još nisu konsolidirani, pa s obzirom na moguće rizike ne bi bilo primjereno odlagati donošenje odluke do usuglašavanja tih kriterija. Nadalje, kod revizije je utvrđen rizik za kišne gliste, a raspoloživi podaci iz terenskih istraživanja još su uvijek nedostatni za potpuno rješavanje tih otvorenih pitanja.
(8)
Stoga aldikarb ne bi trebalo uvrstiti u Prilog I. Direktivi 91/414/EEZ.
(9)
Trebalo bi poduzeti mjere kojima bi se osiguralo da se u određenom roku povuku postojeća odobrenja za sredstva za zaštitu bilja koja sadrže aldikarb, te da se više ne obnavljaju niti daju nova odobrenja.
(10)
U svjetlu informacija dostavljenih Vijeću, čini se da u nedostatku učinkovitih alternativa za određene ograničene primjene u određenim državama članicama postoji potreba za daljnjim korištenjem te aktivne tvari kako bi se omogućio razvoj alternativa. Stoga je u sadašnjim okolnostima opravdano propisati, pod strogim uvjetima s ciljem minimalizacije rizika (na primjer, programi nadzora), duži rok za povlačenje postojećih dozvola za ograničene primjene koje se smatraju bitnima, a za koje sada izgleda nema učinkovitih alternativa za suzbijanje štetnih organizama.
(11)
Sva razdoblja počeka za raspolaganje, skladištenje, stavljanje na tržište i korištenje postojećih zaliha sredstava za zaštitu bilja koja sadrže aldikarb, u skladu s člankom 4. stavkom 6. Direktive 91/414/EEZ trebalo bi ograničiti na kraće razdoblje kako bi se omogućilo da se postojeće zalihe iskoriste u ne više od jedne sezone rasta.
(12)
Ova Odluka ne dovodi u pitanje mjere koje Komisija može poduzeti u kasnijoj fazi za tu aktivnu tvar u okviru Direktive Vijeća 79/117/EEZ od 21. prosinca 1978. kojom se zabranjuje stavljanje na tržište i upotreba sredstava za zaštitu bilja koja sadrže neke aktivne tvari (4).
(13)
U nedostatku pozitivnog mišljenja Stalnoga odbora za prehrambeni lanac i zdravlje životinja, Komisija nije u mogućnosti donijeti odredbe koje je predvidjela na temelju postupka utvrđenog člankom 19. Direktive Vijeća 91/414/EEZ,
DONIJELO JE OVU ODLUKU:
Članak 1.
Aldikarb se ne uvrštava kao aktivna tvar u Prilog I. Direktivi 91/414/EEZ.
Članak 2.
Države članice osiguravaju:
1.
da se odobrenja za sredstva za zaštitu bilja koja sadrže aldikarb povuku do 18. rujna 2003.;
2.
da se odobrenja za sredstva za zaštitu bilja koja sadrže aldikarb od 18. ožujka 2003. ne daju niti obnavljaju na temelju odstupanja predviđenog člankom 8. stavkom 2. Direktive 91/414/EEZ;
3.
da u vezi s primjenama navedenim u stupcu B Priloga, država članica navedena u stupcu A može ostaviti na snazi odobrenja za sredstva za zaštitu bilja koja sadrže aldikarb do 30. lipnja 2007. pod uvjetom da:
(a)
osigura da se takva sredstva za zaštitu bilja koja su preostala na tržištu nanovo označe kako bi nova deklaracija odgovarala uvjetima ograničene primjene;
(b)
uvede sve primjerene mjere za ublažavanje rizika kako bi umanjila sve eventualne rizike s ciljem osiguranja zaštite zdravlja ljudi i životinja, okoliša; i
(c)
osigura da se za takve primjene ozbiljno traže alternativna sredstva ili metode, posebno putem akcijskih planova.
Dotične države članice moraju obavijestiti Komisiju najkasnije do 31. prosinca 2004. o primjeni ovog članka, a posebno o djelovanjima poduzetima sukladno točkama (a) do (c), i na godišnjoj osnovi dostaviti procjene količina aldikarba koje su upotrijebljene za nužne uporabe sukladno ovom članku.
Članak 3.
Razdoblje počeka koje određuju države članice u skladu s odredbama članka 4. stavka 6. Direktive 91/414/EEZ mora biti najkraće moguće, a
(a)
za primjene za koje se odobrenje mora povući 18. rujna 2003., istječe najkasnije 18. rujna 2004.;
(b)
za primjene za koje se odobrenje mora povući do 30. lipnja 2007., istječe najkasnije 31. prosinca 2007.
Članak 4.
Ova je Odluka upućena državama članicama.
Sastavljeno u Bruxellesu 18. ožujka 2003.

Labels: 0
3
20
6